Bedanking van voorste arts ‘raak dienste nie’Prof. Carol-Ann Benn. (Foto: Linkedin) Die Gautengse departement van gesondheid het die versekering gegee dat die bedanking van ŉ topdokter by die Helen Joseph-hospitaal nie die “lewering van gehalte gesondheidsdienste” by die fasiliteit raak nie. Prof. Carol-Ann Benn, die voormalige bestuurder van die borskliniek by die hospitaal, het aan die einde van verlede maand bedank nadat sy meer as 17 jaar daar gewerk het. Die departement het haar sterkte met haar toekomsplanne toegewens en bedank vir haar bydrae as spesialischirurg wat die hospitaal as sentrum van uitnemend gehelp posisioneer het. Die VF Plus het Benn, ŉ wêreldbekende chirurg, se bedanking vroeër as ŉ “groot terugslag” vir openbare gesondheidsorg by die hospitaal bestempel. “Prof. Benn, die stigter van die borskliniek by die hospitaal, het bedank weens die swak omstandighede waaronder mediese personeel moet werk en die kleinlike patriargale bestuurstrukture wat dit ontmoontlik gemaak het vir haar om voort te gaan met haar werk wat lewens red,” het Amanda de Lange, ŉ VF Plus-lid van die Gautengse wetgewer, gesê. Benn se bedanking het opnuut die soeklig laat val op werksomstandighede by die hospitaal en De Lange sê daar moet dringend aandag gegee word aan die werksomstandighede, asook die bestuurstrukture van openbare hospitale in Gauteng. Benn se bedanking het ook gelei tot die Borsgesondheidstigting se onttrekking aan die eenheid. Die besluit is geneem in solidariteit met Benn. Die Borsgesondheidstigting het ná Benn se bedanking gesê hoewel die borskankerkliniek nie sluit nie, hy hom aan die hospitaal onttrek ná maande lange probeerslae om probleme met die lewering van gehalte pasiëntesorg en ŉ gebrek aan steun van senior bestuur te probeer oplos. Dit beteken onder meer dat vrywilligers wat pasiënte van die aanvanklike diagnose tot die afhandeling van hul behandeling ondersteun, nou onttrek word. Benn het aan Daily Maverick gesê daar was “teistering en ŉ belemmerende werkplekkultuur wat die daaglikse werklewe onmoontlik gemaak het”. “Ek kan nie my tyd bestee om in die moeilikheid te beland omdat ek oplossings probeer vind nie. En as my pasiënte soveel het om te oorleef, kan ek dit ook oorleef,” het sy gesê. Die Helen Joseph-hospitaal se borskliniek behandel maandeliks tussen 500 en 600 pasiënte wat hulp met verskillende toestande verg en tussen 20 en 30 operasies word maandeliks by die kliniek gedoen. “Die proses om ŉ plaasvervanger vir prof. Benn te kry, sal nou in alle erns begin. Intussen word die kliniek deur die hospitaal se chirurgiese afdeling bestuur,” sê Tshepo Shawa, departementele woordvoerder.